CELEX: 22014A0118(01)
Language: lt
Date: 1385683200000
Title: Europos Sąjungos ir Gruzijos susitarimas, kuriuo nustatomos Gruzijos dalyvavimo Europos Sąjungos krizių valdymo operacijose bendrosios sąlygos

18.1.2014   
            
            
               LT
            
            
               Europos Sąjungos oficialusis leidinys
            
            
               L 14/2
            
         VERTIMAS
   Europos Sąjungos ir Gruzijos
   SUSITARIMAS,
   kuriuo nustatomos Gruzijos dalyvavimo Europos Sąjungos krizių valdymo operacijose bendrosios sąlygos
   EUROPOS SĄJUNGA (Sąjunga) arba (ES)
   ir
   GRUZIJA,
   toliau – Šalys,
   KADANGI:
   
               (1)
            
            
               Sąjunga gali nuspręsti imtis veiksmų krizių valdymo srityje, įskaitant taikos palaikymo operacijas ar humanitarines operacijas;
            
         
               (2)
            
            
               Sąjunga nuspręs, ar trečiosios valstybės bus pakviestos dalyvauti ES krizių valdymo operacijoje. Gruzija gali priimti Sąjungos kvietimą ir pasiūlyti savo įnašą. Tokiu atveju Sąjunga nuspręs, ar priimti tą pasiūlytą įnašą;
            
         
               (3)
            
            
               Gruzijos dalyvavimo ES krizių valdymo operacijose sąlygos turėtų būti nustatytos susitarime, kuriuo tokio galimo būsimo dalyvavimo sąlygos nustatomos bendrai, o ne apibrėžiamos kiekvienai operacijai atskirai;
            
         
               (4)
            
            
               toks susitarimas turėtų nedaryti poveikio Sąjungos sprendimų priėmimo autonomiškumui ir neturėtų iš anksto nulemti kiekvienu atveju atskirai priimamo sprendimo dėl Gruzijos dalyvavimo ES krizių valdymo operacijoje, atsižvelgiant į jos teisinę sistemą;
            
         
               (5)
            
            
               toks susitarimas turėtų būti taikomas tik būsimoms ES krizių valdymo operacijoms ir neturėtų daryti poveikio jokiems galiojantiems susitarimams, kuriais reglamentuojamas Gruzijos dalyvavimas jau vykdomoje ES krizių valdymo operacijoje,
            
         SUSITARĖ:
   I   SKIRSNIS
   
      BENDROSIOS NUOSTATOS
   
   1 straipsnis
   Sprendimai dėl dalyvavimo
   1.   Sąjungai priėmus sprendimą pakviesti Gruziją dalyvauti ES krizių valdymo operacijoje ir Gruzijai nusprendus joje dalyvauti, Gruzija pateikia informaciją apie Sąjungai siūlomą savo įnašą.
   2.   Sąjunga įvertina Gruzijos siūlomą įnašą konsultuodamasi su pastarąja.
   3.   Sąjunga Gruzijai kuo greičiau pateikia išankstinę tikėtino įnašo bendrosioms operacijos išlaidoms padengti sąmatą, kad padėtų Gruzijai suformuluoti savo pasiūlymą.
   4.   To įvertinimo rezultatus Sąjunga Gruzijai praneša raštu, kad užtikrintų jos dalyvavimą pagal šio Susitarimo nuostatas.
   2 straipsnis
   Bendrosios sąlygos
   1.   Remdamasi 1 straipsnio 1 dalyje priimtu sprendimu Gruzija prisijungia prie Tarybos sprendimo, kuriuo Europos Sąjungos Taryba nusprendžia, kad Sąjunga vykdys krizių valdymo operaciją, ir prie bet kurio kito sprendimo, kuriuo Europos Sąjungos Taryba nusprendžia pratęsti ES krizių valdymo operaciją, vadovaudamasi šio Susitarimo nuostatomis ir bet kuriais reikalingais įgyvendinimo susitarimais.
   2.   Gruzijos įnašas į ES krizių valdymo operaciją nedaro poveikio Sąjungos sprendimų priėmimo autonomiškumui.
   3.   Sprendimą užbaigti operaciją priima Sąjunga, pasikonsultavusi su Gruzija, jei operacijos nutraukimo dieną Gruzija vis dar prisideda prie ES krizių valdymo operacijos.
   3 straipsnis
   Personalo ir pajėgų statusas
   1.   Į ES civilinę krizių valdymo operaciją Gruzijos komandiruoto personalo ir (arba) į ES karinę krizių valdymo operaciją nusiųstų Gruzijos pajėgų statusas reglamentuojamas Sąjungos ir valstybės (-ių), kurioje (-iose) vykdoma operacija, susitarimu dėl pajėgų / misijos statuso, jei toks susitarimas sudarytas.
   2.   Į štabą ar vadovaujančius padalinius, įsikūrusius ne toje (-ose) valstybėje (-ėse), kurioje (-iose) vykdoma ES krizių valdymo operacija, nusiųsto personalo statusas reglamentuojamas atitinkamo štabo ir vadovaujančių padalinių susitarimais su Gruzijos kompetentingomis valdžios institucijomis.
   3.   Nedarant poveikio 1 dalyje nurodytam susitarimui dėl pajėgų / misijos statuso Gruzija turi jurisdikciją savo personalo, dalyvaujančio ES krizių valdymo operacijoje, atžvilgiu. Kai Gruzijos pajėgos veikia ES valstybės narės laive ar orlaivyje, pastaroji valstybė turi jurisdikciją pagal savo įstatymus ir kitus teisės aktus.
   4.   Nedarant poveikio 1 ir 5 dalims ir atsižvelgiant į taikytinas privilegijas ir imunitetus, Gruzija yra atsakinga už atsakymą į visas su jos dalyvavimu ES krizių valdymo operacijoje susijusias pretenzijas, pateikiamas Gruzijos personalo arba susijusias su juo, ir yra atsakinga už bet kokio ieškinio, ypač teisinio ar drausminio, pareiškimą bet kuriam savo personalo nariui pagal Gruzijos teisę.
   5.   Šalys susitaria atsisakyti visų pretenzijų, išskyrus sutartinius reikalavimus, viena kitai dėl žalos, padarytos bet kuriai iš Šalių priklausančiam ar jos valdomam turtui, jo praradimo ar sunaikinimo, arba dėl bet kurios iš Šalių personalo sužalojimo ar mirties, sukelto jiems atliekant tarnybines pareigas vykdant šiame Susitarime numatytą veiklą, išskyrus didelio neatsargumo ar tyčinio nusižengimo atvejus.
   6.   Gruzija įsipareigoja remdamasi abipusiškumo principu pateikti deklaraciją dėl pretenzijų bet kuriai valstybei, dalyvaujančiai ES krizių valdymo operacijoje, kurioje dalyvauja Gruzija, atsisakymo, ir tai padaryti pasirašydama šį Susitarimą.
   7.   Sąjunga įsipareigoja užtikrinti, kad ES valstybės narės pateiktų deklaraciją dėl pretenzijų Gruzijai atsisakymo jai ateityje dalyvaujant ES krizių valdymo operacijoje, ir tai padaryti pasirašydama šį Susitarimą.
   4 straipsnis
   Įslaptinta informacija
   1.   Gruzija imasi atitinkamų priemonių, kuriomis būtų užtikrinta, kad ES įslaptinta informacija būtų apsaugota laikantis Europos Sąjungos Tarybos saugumo taisyklių, išdėstytų Tarybos sprendime 2011/292/ES (1), ir atsižvelgiant į tolesnes gaires, pateiktas kompetentingų valdžios institucijų, be kita ko, ES operacijos vado ES karinės krizių valdymo operacijos atveju arba misijos vadovo ES civilinės krizių valdymo operacijos atveju.
   2.   Jei Šalys yra sudariusios susitarimą dėl keitimosi įslaptinta informacija saugumo procedūrų, toks susitarimas taikomas ES krizių valdymo operacijai.
   II   SKIRSNIS
   
      DALYVAVIMO CIVILINĖSE KRIZIŲ VALDYMO OPERACIJOSE NUOSTATOS
   
   5 straipsnis
   Į ES civilinę krizių valdymo operaciją komandiruotas personalas
   1.   Gruzija:
   
               a)
            
            
               užtikrina, kad jos į ES civilinę krizių valdymo operaciją komandiruotas personalas vykdytų savo misiją vadovaudamasis:
               
                           i)
                        
                        
                           Tarybos sprendimu ir vėlesniais pakeitimais, kaip nurodyta 2 straipsnio 1 dalyje;
                        
                     
                           ii)
                        
                        
                           operacijos planu;
                        
                     
                           iii)
                        
                        
                           įgyvendinimo priemonėmis;
                        
                     
         
               b)
            
            
               tinkamu laiku informuoja misijos vadovą ir Sąjungos vyriausiąjį įgaliotinį užsienio reikalams ir saugumo politikai (toliau – vyriausiasis įgaliotinis) apie bet kokį savo įnašo į ES civilinę krizių valdymo operaciją pakeitimą, tame tarpe apie savo dalyvavimo nutraukimą ar sustabdymą.
            
         2.   Atliekamas į ES civilinę krizių valdymo operaciją komandiruojamo personalo sveikatos patikrinimas ir skiepijimas, o Gruzijos kompetentinga institucija išduoda medicininius pažymėjimus, kad darbuotojai gali eiti pareigas. Į ES civilinę krizių valdymo operaciją komandiruotas personalas pateikia to pažymėjimo kopiją.
   6 straipsnis
   Pavaldumo tvarka
   1.   Gruzijos komandiruotas personalas atlieka savo pareigas ir elgiasi išimtinai atsižvelgdamas į ES civilinės krizių valdymo operacijos interesus.
   2.   Visam prie ES civilinės krizių valdymo operacijos prisidedančiam Gruzijos personalui toliau vadovauja Gruzija, o karinis personalas tebėra visiškai pavaldus Gruzijai.
   3.   Nacionalinės valdžios institucijos perduoda operacinį valdymą ES civiliniam operacijų vadui.
   4.   ES civilinis operacijų vadas prisiima atsakomybę už ES civilinę krizių valdymo operaciją, jai vadovauja ir vykdo jos kontrolę strateginiu lygiu.
   5.   Misijos vadovas prisiima atsakomybę už ES civilinę krizių valdymo operaciją, jai vadovauja bei vykdo jos kontrolę veiksmų vietoje ir administruoja jos kasdienę veiklą.
   6.   Gruzija turi tas pačias teises ir pareigas administruojant kasdienę operacijos veiklą, kaip ir operacijoje dalyvaujančios ES valstybės narės, remiantis 2 straipsnio 1 dalyje nurodytais teisiniais dokumentais.
   7.   Misijos vadovas yra atsakingas už ES civilinės krizių valdymo operacijos personalo drausmės kontrolę. Prireikus atitinkama nacionalinė valdžios institucija imasi drausminių priemonių.
   8.   Gruzija skiria nacionalinio kontingento koordinatorių (NKK), kuris atstovauja operacijoje dalyvaujančiam jos nacionaliniam kontingentui. NKK nacionaliniais klausimais atsiskaito misijos vadovui ir yra atsakingas už kasdienę kontingento drausmę.
   7 straipsnis
   Finansiniai aspektai
   1.   Nedarant poveikio 8 straipsniui, Gruzija prisiima visas išlaidas, susijusias su jos dalyvavimu operacijoje, išskyrus einamąsias išlaidas, kaip išdėstyta operacijos veiklos biudžete.
   2.   Valstybės (-ių), kurioje (-iose) vykdoma operacija, fizinių arba juridinių asmenų mirties, sužalojimo atveju arba jiems patyrus nuostolių ar žalą Gruzija, nustačius jos atsakomybę, sumoka kompensaciją laikydamasi sąlygų, numatytų 3 straipsnio 1 dalyje nurodytame taikomame susitarime dėl misijos statuso.
   8 straipsnis
   Įnašas į veiklos biudžetą
   1.   Gruzija prisideda prie ES civilinės krizių valdymo operacijos veiklos biudžeto finansavimo.
   2.   Šis įnašas į veiklos biudžetą apskaičiuojamas pagal tą iš toliau nurodytų formulių, kurią taikant gaunama mažesnė suma:
   
               a)
            
            
               orientacinės sumos dalis, proporcinga Gruzijos bendrųjų nacionalinių pajamų (BNP) ir bendros visų valstybių, prisidedančių prie operacijos veiklos biudžeto, BNP sumos santykiui; arba
            
         
               b)
            
            
               veiklos biudžetui skirtos orientacinės sumos dalis, proporcinga Gruzijos personalo, dalyvaujančio operacijoje, skaičiaus ir bendro visų operacijoje dalyvaujančių valstybių personalo skaičiaus santykiui.
            
         3.   Nepaisant 1 ir 2 dalių, Gruzija neprisideda prie ES valstybių narių personalui mokamų dienpinigių finansavimo.
   4.   Nepaisant 1 dalies, Sąjunga iš principo atleidžia Gruziją nuo finansinių įnašų, skirtų konkrečiai ES civilinei krizių valdymo operacijai, jeigu:
   
               a)
            
            
               Sąjunga nusprendžia, kad Gruzija ženkliai prisideda prie operacijos, ir tai yra labai svarbu tai operacijai; arba
            
         
               b)
            
            
               Gruzijos BNP vienam gyventojui neviršija nei vienos ES valstybės narės BNP vienam gyventojui.
            
         5.   Misijos vadovas ir atitinkamos Gruzijos administracinės valdžios institucijos pasirašo susitarimą dėl Gruzijos įnašų į ES civilinės krizių valdymo operacijos veiklos biudžetą mokėjimo. Į tą susitarimą įtraukiamos, inter alia, nuostatos dėl:
   
               a)
            
            
               atitinkamo finansinio įnašo sumos;
            
         
               b)
            
            
               finansinio įnašo mokėjimo tvarkos; ir
            
         
               c)
            
            
               audito procedūros.
            
         III   SKIRSNIS
   
      DALYVAVIMO KARINĖSE KRIZIŲ VALDYMO OPERACIJOSE NUOSTATOS
   
   9 straipsnis
   Dalyvavimas ES karinėje krizių valdymo operacijoje
   1.   Gruzija užtikrina, kad ES karinėje krizių valdymo operacijoje dalyvaujančios jos pajėgos ir personalas vykdytų savo misiją vadovaudamiesi:
   
               a)
            
            
               Tarybos sprendimu ir vėlesniais pakeitimais, kaip nurodyta 2 straipsnio 1 dalyje;
            
         
               b)
            
            
               operacijos planu;
            
         
               c)
            
            
               įgyvendinimo priemonėmis.
            
         2.   Gruzijos komandiruotas personalas atlieka savo pareigas ir elgiasi išimtinai atsižvelgdamas į ES karinės krizių valdymo operacijos interesus.
   3.   Gruzija tinkamu laiku informuoja ES operacijos vadą apie bet kokį savo dalyvavimo operacijoje pasikeitimą, įskaitant dalyvavimo nutraukimą ar sustabdymą.
   10 straipsnis
   Pavaldumo tvarka
   1.   Visos ES karinėje krizių valdymo operacijoje dalyvaujančios Gruzijos pajėgos ir personalas išlieka visiškai pavaldūs Gruzijai, o civiliniam personalui toliau vadovauja Gruzija.
   2.   Nacionalinės valdžios institucijos perduoda vadovavimą savo pajėgų ir personalo veiklai ir taktinį vadovavimą ir (arba) kontrolę ES operacijos vadui, kuris turi teisę perduoti savo įgaliojimus.
   3.   Gruzija turi tas pačias teises ir pareigas administruojant kasdienę operacijos veiklą, kaip ir dalyvaujančios ES valstybės narės.
   4.   ES operacijos vadas, pasikonsultavęs su Gruzija, gali bet kada paprašyti nutraukti Gruzijos įnašo teikimą.
   5.   Gruzija skiria vyriausiąjį karinį atstovą (VKA), kuris ES karinėje krizių valdymo operacijoje atstovauja jos nacionaliniam kontingentui. VKA konsultuojasi su ES pajėgų vadu visais su operacija susijusiais klausimais ir yra atsakingas už kasdienę Gruzijos kontingento drausmę.
   11 straipsnis
   Finansiniai aspektai
   1.   Nedarant poveikio 12 straipsniui, Gruzija prisiima visas išlaidas, susijusias su jos dalyvavimu operacijoje, išskyrus atvejus, kai išlaidos yra bendrai finansuojamos, kaip numatyta 2 straipsnio 1 dalyje nurodytuose teisiniuose dokumentuose, taip pat Tarybos sprendime 2011/871/BUSP (2).
   2.   Valstybės (-ių), kurioje (-iose) vykdoma operacija, fizinių arba juridinių asmenų mirties, sužalojimo atveju arba jiems patyrus nuostolių ar žalą Gruzija, nustačius jos atsakomybę, sumoka kompensaciją laikydamasi sąlygų, numatytų 3 straipsnio 1 dalyje nurodytame taikomame susitarime dėl pajėgų statuso.
   12 straipsnis
   Įnašas į bendrąsias išlaidas
   1.   Gruzija prisideda prie ES karinės krizių valdymo operacijos bendrųjų išlaidų finansavimo.
   2.   Šis įnašas į bendrąsias išlaidas apskaičiuojamas pagal tą iš toliau nurodytų dviejų formulių, kurią taikant gaunama mažesnė suma:
   
               a)
            
            
               bendrųjų išlaidų dalis, proporcinga Gruzijos BNP ir bendros visų valstybių, prisidedančių prie bendrųjų operacijos išlaidų, BNP sumos santykiui; arba
            
         
               b)
            
            
               bendrųjų išlaidų dalis, proporcinga Gruzijos personalo, dalyvaujančio operacijoje, skaičiaus ir bendro visų operacijoje dalyvaujančių valstybių personalo skaičiaus santykiui.
            
         Kai naudojama b punkte nurodyta formulė ir Gruzija skiria personalą tik į operacijos arba pajėgų štabą, atsižvelgiama į jos personalo ir bendro atitinkamo štabo personalo skaičiaus santykį. Kitais atvejais atsižvelgiama į viso Gruzijos skirto personalo ir bendro operacijoje dalyvaujančio personalo skaičiaus santykį.
   3.   Nepaisant 1 dalies, Sąjunga iš principo atleidžia Gruziją nuo finansinių įnašų į konkrečios ES karinės krizių valdymo operacijos bendrąsias išlaidas, jeigu:
   
               a)
            
            
               Sąjunga nusprendžia, kad Gruzija ženkliai prisideda prie turto ir (arba) pajėgumų, kurie labai svarbūs operacijai; arba
            
         
               b)
            
            
               Gruzijos BNP vienam gyventojui neviršija nei vienos ES valstybės narės BNP vienam gyventojui.
            
         4.   Sprendime 2011/871/BUSP numatytas administratorius ir Gruzijos kompetentingos administracinės valdžios institucijos sudaro susitarimą. Į šį susitarimą įtraukiamos, inter alia, nuostatos dėl:
   
               a)
            
            
               atitinkamo finansinio įnašo sumos;
            
         
               b)
            
            
               finansinio įnašo mokėjimo tvarkos; ir
            
         
               c)
            
            
               audito procedūros.
            
         IV   SKIRSNIS
   
      BAIGIAMOSIOS NUOSTATOS
   
   13 straipsnis
   Susitarimai šiam Susitarimui įgyvendinti
   Nedarant poveikio 8 straipsnio 5 daliai ir 12 straipsnio 4 daliai, atitinkamos Šalių institucijos sudaro reikalingus techninius ir administracinius susitarimus šiam Susitarimui įgyvendinti.
   14 straipsnis
   Reikalavimų nesilaikymas
   Jei viena iš Šalių nesilaikytų šiame Susitarime nustatytų savo įsipareigojimų, kita Šalis turi teisę nutraukti šį Susitarimą, pranešusi raštu apie tai prieš vieną mėnesį.
   15 straipsnis
   Ginčų sprendimas
   Ginčus dėl šio Susitarimo aiškinimo ar taikymo Šalys sprendžia diplomatinėmis priemonėmis.
   16 straipsnis
   Įsigaliojimas, trukmė ir nutraukimas
   1.   Šis Susitarimas įsigalioja pirmo mėnesio po to, kai Šalys praneša viena kitai apie jo įsigaliojimui būtinų vidaus teisinių procedūrų užbaigimą, pirmą dieną.
   2.   Šis Susitarimas reguliariai peržiūrimas.
   3.   Šis Susitarimas gali būti iš dalies keičiamas Šalių tarpusavio rašytiniu susitarimu. Pakeitimai įsigalioja pagal procedūrą, išdėstytą 1 dalyje.
   4.   Bet kuri iš Šalių gali denonsuoti šį Susitarimą raštu pateikdama denonsavimo pranešimą kitai Šaliai. Toks denonsavimas įsigalioja praėjus šešiems mėnesiams po to, kai kita Šalis gauna pranešimą.
   
      TAI PATVIRTINDAMI šį Susitarimą pasirašė toliau nurodyti tinkamai įgalioti asmenys.
      Šis Susitarimas yra sudarytas anglų ir gruzinų kalba, abu tekstai yra vienodai autentiški. Ginčo dėl šio Susitarimo aiškinimo atveju tekstas anglų kalba turi viršenybę.
      Priimta Vilniuje du tūkstančiai tryliktųjų metų lapkričio dvidešimt devintą dieną dviem egzemplioriais anglų ir gruzinų kalbomis.
      
         
            Europos Sąjungos vardu
         
      
      
         
            Gruzijos vardu
         
      
   
   
      (1)  2011 m. kovo 31 d. Tarybos sprendimas 2011/292/ES dėl ES įslaptintos informacijos apsaugai užtikrinti skirtų saugumo taisyklių (OL ES L 141, 2011 5 27, p. 17).
   
      (2)  2011 m. gruodžio 19 d. Tarybos sprendimas 2011/871/BUSP, kuriuo nustatomas Europos Sąjungos karinio ar gynybinio pobūdžio operacijų bendrųjų sąnaudų finansavimo administravimo mechanizmas (ATHENA) (OL ES L 343, 2011 12 23, p. 35).
   
      ES valstybių narių deklaracija
      „Taikydamos ES Tarybos sprendimą dėl ES krizių valdymo operacijos, kurioje dalyvauja Gruzija, ES valstybės narės, kiek įmanoma pagal jų vidaus teisinę sistemą, stengsis kiek galima atsisakyti bet kokių pretenzijų Gruzijai dėl jų personalo sužalojimo, mirties arba joms priklausančiam ir ES krizių valdymo operacijų metu naudojamam turtui padarytos žalos ar jo praradimo, jeigu toks sužalojimas, mirtis, žala arba praradimas:
      
                  —
               
               
                  buvo sukelti Gruzijos personalo jam atliekant su ES krizių valdymo operacija susijusias savo pareigas, išskyrus didelio neatsargumo ar tyčinio nusižengimo atvejus; arba
               
            
                  —
               
               
                  atsirado naudojant bet kurį Gruzijai priklausantį turtą, jeigu tas turtas buvo naudotas vykdant operaciją, išskyrus tą turtą naudojusio Gruzijos ES krizių valdymo operacijos personalo didelio neatsargumo ar tyčinio nusižengimo atvejus.“.
               
            
   
      Gruzijos deklaracija
      „Taikydama ES Tarybos sprendimą dėl ES krizių valdymo operacijos, Gruzija, kiek įmanoma pagal jos vidaus teisinę sistemą, stengsis kiek galima atsisakyti bet kokių pretenzijų bet kuriai ES krizių valdymo operacijoje dalyvaujančiai valstybei dėl jos personalo sužalojimo, mirties arba jai priklausančiam ir ES krizių valdymo operacijų metu naudojamam turtui padarytos žalos ar jo praradimo, jeigu toks sužalojimas, mirtis, žala arba praradimas:
      
                  —
               
               
                  buvo sukelti personalo jam atliekant su ES krizių valdymo operacija susijusias savo pareigas, išskyrus didelio neatsargumo ar tyčinio nusižengimo atvejus; arba
               
            
                  —
               
               
                  atsirado naudojant bet kurį ES krizių valdymo operacijoje dalyvaujančioms valstybėms priklausantį turtą, jeigu tas turtas buvo naudotas vykdant operaciją, išskyrus tą turtą naudojusio ES krizių valdymo operacijos personalo didelio neatsargumo ar tyčinio nusižengimo atvejus.“.